CELEX: C2006/294/133
Language: el
Date: 2006-12-02 00:00:00
Title: Υπόθεση F-118/06: Προσφυγή της 2ας Οκτωβρίου 2006 — Di Bucci κατά Επιτροπής

2.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 294/67
            
         Προσφυγή της 2ας Οκτωβρίου 2006 — Di Bucci κατά Επιτροπής
   (Υπόθεση F-118/06)
   (2006/C 294/133)
   Γλώσσα διαδικασίας: η γαλλική
   Διάδικοι
   
      Προσφεύγων: Vittorio Di Bucci (Βρυξέλλες Βελγίου) (εκπρόσωπος: van der Woude, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               ακύρωση του πίνακα βάσει προσόντων και του πίνακα των προαχθέντων στον βαθμό A*12 υπαλλήλων για το έτος 2005, οι οποίοι καταρτίστηκαν δυνάμει του άρθρου 10, παράγραφοι 3 και 4, των γενικών εκτελεστικών διατάξεων (ΓΕΔ) του άρθρου 45 του Κανονισμού Υπηρεσιακής Καταστάσεως των υπαλλήλων και οι οποίοι δημοσιεύθηκαν στις Διοικητικές Πληροφορίες αριθ. 85-2005 της 23ης Νοεμβρίου 2005, και, εν πάση περιπτώσει, ακύρωση της αποφάσεως να μην περιληφθεί το όνομα του προσφεύγοντος στον πίνακα των προαχθέντων·
            
         
               —
            
            
               στο μέτρο που απαιτείται, ακύρωση όλων των πράξεων που κατέληξαν στην έκδοση της ανωτέρω αποφάσεως και ιδίως των αποφάσεων περί καθορισμού του αριθμού των χορηγητέων στον προσφεύγοντα μορίων·
            
         
               —
            
            
               καταδίκη της καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Ο προσφεύγων, υπάλληλος υπηρετών στη Νομική Υπηρεσία και έχων τύχει παγίως των πλέον υψηλών βαθμολογήσεων υπό μορφή μορίων βάσει προσόντων (ΜΒΠ) για τον βαθμό και την υπηρεσία του, επικαλείται κατ' αρχάς παράβαση του άρθρου 45 του Κανονισμού Υπηρεσιακής Καταστάσεως των υπαλλήλων καθώς και των ΓΕΔ βάσει των οποίων απαιτείται τα προσόντα να συνιστούν αποφασιστικής σημασίας κριτήριο για τη χορήγηση των μορίων προτεραιότητας της γενικής διευθύνσεως (ΜΠΓΔ) και για την προαγωγή. Η μη προαγωγή του προσφεύγοντος είναι προϊόν, πρώτον, των παρανομιών κατά των οποίων έβαλε ήδη ο προσφεύγων με τις προσφυγές F-98/05 (1) και T-312/04 (2), δεύτερον, των κριτηρίων χορηγήσεως των ΜΠΓΔ εντός της νομικής υπηρεσίας, τα οποία δίδουν την προτεραιότητα στους υπαλλήλους που διαθέτουν τη μεγαλύτερη αρχαιότητα στον βαθμό ανεξάρτητα από τα προσόντα τους, τρίτον, ορισμένων παρατυπιών κατά τη χορήγηση μορίων, ιδίως εκ μέρους της Επιτροπής Προαγωγών, σε άλλους υπαλλήλους.
   Ακολούθως, ο προσφεύγων ισχυρίζεται ότι οι βαλλόμενες πράξεις παραβιάζουν και τις αρχές της ίσης μεταχειρίσεως και της προσδόκιμης σταδιοδρομίας, εμπεριέχουν πρόδηλη πλάνη εκτιμήσεως και συνιστούν κατάχρηση εξουσίας. Περαιτέρω, πάσχουν σειρά δικονομικών και τυπικών παρατυπιών.
   Τέλος, ο προσφεύγων επικαλείται την έλλειψη νομιμότητας των ΓΕΔ, ισχυριζόμενος τα ακόλουθα:
   
               —
            
            
               μη συνυπολογίζοντας το επίπεδο των ασκηθεισών ευθυνών και τη χρήση των διαφόρων γλωσσών κατά την άσκηση των καθηκόντων, οι ΓΕΔ παραβιάζουν το άρθρο 45 του Κανονισμού Υπηρεσιακής Καταστάσεως των υπαλλήλων, στα πλαίσια της νέας διατυπώσεως του·
            
         
               —
            
            
               προβλέποντας ότι οι προαγωγές καθορίζονται βάσει μη αιτιολογημένης χορηγήσεως μορίων προτεραιότητας, κατόπιν προτάσεως κάθε ΓΔ ή της Επιτροπής Προαγωγών, τα άρθρα 2, 4, 5, 6, 8, 9, 10, 12 και 13 των ΓΕΔ παραβιάζουν ιδίως το άρθρο 25, παράγραφος 2, καθώς και το άρθρο 45 του Κανονισμού Υπηρεσιακής Καταστάσεως των υπαλλήλων·
            
         
               —
            
            
               διαθέτοντας σε κάθε ΓΔ ενιαία ποσόστωση μορίων ανά υπάλληλο, τα άρθρα 4 και 6 των ΓΕΔ παραβιάζουν το άρθρο 45 του Κανονισμού Υπηρεσιακής Καταστάσεως των υπαλλήλων καθώς και τις αρχές του προσδοκίμου της σταδιοδρομίας και της ίσης μεταχειρίσεως·
            
         
               —
            
            
               προβλέποντας τη χορήγηση μεταβατικών μορίων προτεραιότητας στηριζομένων κατ' ουσίαν στην αρχαιότητα κατά βαθμό, το άρθρο 13, παράγραφος 2, και το παράρτημα II των ΓΕΔ παραβιάζει το άρθρο 45 του Κανονισμού Υπηρεσιακής Καταστάσεως των υπαλλήλων·
            
         
               —
            
            
               προβλέποντας τη χορήγηση μορίων προτεραιότητας της Επιτροπής Προσωπικού για ορισμένα επιπρόσθετα καθήκοντα εκπληρούμενα προς το συμφέρον του θεσμικού οργάνου, τα οποία λαμβάνονται ήδη υπόψη στα πλαίσια της απονομής των ΜΒΠ και των ΜΠΓΔ, το άρθρο 9 και το παράρτημα I των ΓΕΔ παραβιάζουν το άρθρο 45 του Κανονισμού Υπηρεσιακής Καταστάσεως των υπαλλήλων και τις αρχές του προσδοκίμου της σταδιοδρομίας και της ίσης μεταχειρίσεως·
            
         
               —
            
            
               προβλέποντας ευνοϊκότερη μεταχείριση των υπαλλήλων των ΓΔ ή των υπηρεσιών που είναι επανδρωμένες με μέτριο αριθμό υπαλλήλων, καθώς και των αποσπασμένων στα γραφεία των μελών της Επιτροπής υπαλλήλων, το άρθρο 6 των ΓΕΔ παραβιάζουν το άρθρο 45 του Κανονισμού Υπηρεσιακής Καταστάσεως των υπαλλήλων και τις αρχές του προσδοκίμου της σταδιοδρομίας και της ίσης μεταχειρίσεως.
            
         
      (1)  ΕΕ C 10 της 14.1.2006, σ.24 (Υπόθεση πρωτοκολληθείσα αρχικώς ενώπιον του Πρωτοδικείου των Ευρωπαϊκών Κοινοτήτων υπό τον αριθμό T-381/05, η οποία παρεπέμφθει στο Δικαστήριο Δημόσιας Διοικήσεως της Ευρωπαϊκής Ενώσεως προς εκδίκαση με διάταξη της15 Δεκεμβρίου 2005).
   
      (2)  ΕΕ C 262 της 23.10.2004, σ. 45.